|  |
| --- |
| **Criteria 6 : Student Support Service** |
| **Req-6.1** | **:** | The student intake policy, admission criteria, and admission procedures to the programme. |
| **ผู้รับผิดชอบ Criteria** | **:** | สุระศักดิ์ อาษา / พิชญดา พงษ์พานิช / ปิยวรรณ สงวนศักดิ์/ อุมาพร วงศ์พุทธิสิน |
| **หน่วยงาน** | **:** | สำนักบริหารและพัฒนาวิชาการ |

**ผลการดำเนินงาน :**

**ระดับปริญญาตรี**

**นโยบายการรับนักศึกษา**

มหาวิทยาลัยแม่โจ้ ได้ปฏิบัติตามนโยบายระบบการคัดเลือกกลางบุคคลเข้าศึกษาในสถาบันอุดมศึกษาตามคู่มือระบบการคัดเลือกกลางบุคคลเข้าศึกษาปีการศึกษา 2567 (Thai University Central Admission System : TCAS เพื่อให้สอดคล้องกับนโยบายปฏิรูปการศึกษาของประเทศ ที่เป็นแนวทางการดำเนินงานคัดเลือกบุคคลเข้าศึกษาในสถาบันอุดมศึกษาในระบบใหม่ มหาวิทยาลัยมีการ[แต่งตั้งคณะกรรมการเพื่อคัดเลือกเข้าศึกษาต่อในระดับปริญญาตรี](https://erp.mju.ac.th/openFile.aspx?id=NzAwNTY3&method=inline) ของแต่ละปีการศึกษา ทำหน้าที่พิจารณากำหนดนโยบาย และจำนวนรับนักศึกษาใหม่ให้เป็นไปตามแผนการรับนักศึกษาและปฏิทินการรับนักศึกษาตามที่ประชุมอธิการบดีแห่งประเทศไทย (ทปอ.) กำหนด อำนวยความสะดวก และควบคุมการคัดเลือก สอบคัดเลือกให้เป็นไปด้วยความเรียบร้อย รัดกุม รวมทั้งดำเนินการตัดสินผลการคัดเลือก การสอบคัดเลือก เข้าเป็นนักศึกษาระดับปริญญาตรีในมหาวิทยาลัย ทั้งนี้ [มหาวิทยาลัยมีการดำเนินการสำรวจไปยังทุกหลักสูตรถึงคุณสมบัติและจำนวนการรับในแต่ละปี](https://erp.mju.ac.th/openFile.aspx?id=NzAwNTc2&method=inline) ก่อนการนำเข้าสู่การพิจารณาเห็นชอบของคณะกรรมการวิชาการ แล้วจึงมี[ประกาศคุณสมบัติและจำนวนนักศึกษาที่จะรับในแต่ละปีการศึกษา](https://erp.mju.ac.th/openFile.aspx?id=NzAwNTcx&method=inline)

**เกณฑ์การรับนักศึกษา**

ในปีการศึกษา 2567 มหาวิทยาลัยเปิดรับนักศึกษาเข้าศึกษาต่อในระดับปริญญาตรีในหลักสูตร 4 ปี และหลักสูตร 4 ปีเทียบเข้าเรียน การ[กำหนดคุณสมบัติของผู้มีสิทธิ์สมัครเข้าเรียน](http://www.education.mju.ac.th/fileDownload/520.pdf?v=10:09:18) มหาวิทยาลัยมีการกำหนดคุณสมบัติไว้ในข้อบังคับมหาวิทยาลัยแม่โจ้ว่าด้วยการศึกษาชั้นปริญญาตรี พ.ศ.2562 ข้อ 5 เพื่อให้คณะ หลักสูตรนำไปกำหนดเกณฑ์คุณสมบัติของผู้สมัคร เช่น แผนการเรียน ระดับมัธยมศึกษาตอนปลาย ไม่เคยถูกต้องโทษจำคุก มีสุขภาพที่ดี อยู่ในประเทศอย่างถูกต้อง GPAX เป็นต้น (อ้างอิง : [ประกาศการรับนักศึกษา ประจำปีการศึกษา 2567](https://erp.mju.ac.th/openFile.aspx?id=NzAwNTgw&method=inline))

**ขั้นตอนการรับเข้า/กระบวนการรับเข้า**

ในปีการศึกษา 2567 มหาวิทยาลัยมีเกณฑ์ในการรับเข้าเพื่อคัดเลือกนักศึกษาระดับปริญญาตรีหลักสูตร 4 และ 5 ปี และหลักสูตร 4 ปีเทียบเรียน/ 2 ปีต่อเนื่อง ได้ใช้กำหนดการและปฏิทินการรับนักศึกษาระดับอุดมศึกษา ของสมาคมอธิการบดีแห่งประเทศไทย (ทปอ.) ซึ่งกำหนดไว้ 4 รอบ ดังต่อไปนี้

**รอบที่ 1 (รอบที่ 1.1 และ 1.2) รอบแฟ้มสะสมผลงาน (Portfolio)**

มหาวิทยาลัยจัดทำประกาศรับสมัคร และดำเนินการพิจารณาผลการคัดเลือก โดยเผยแพร่และรับสมัครผ่านเว็บไซต์ของสำนักบริหารและพัฒนาวิชาการ มหาวิทยาลัยแม่โจ้ ที่ admissions.mju.ac.th ในการรับรอบที่ 1.1 รอบที่ 1.2 เป็นการรับสมัครตามปฏิทินที่มหาวิทยาลัยกำหนด โดยอยู่ขอบเขตระยะเวลาที่ทางสมาคมอธิการบดีแห่งประเทศไทย (ทปอ.) กำหนด โดยให้อิสระแก่ทุกมหาวิทยาลัยในการกำหนดระยะเวลาการรับสมัคร การเก็บเงินค่าสมัคร การคัดเลือก (โดยขอความร่วมมือทุกมหาวิทยาลัยไม่ให้มีการจัดสนามสอบ) และประกาศผลการคัดเลือก ซึ่งจะต้องมีข้อแม้ว่าห้ามมิให้นักเรียนทำการเดินทางมายังมหาวิทยาลัย เพื่อเป็นการประหยัดค่าใช้จ่ายให้กับผู้ปกครอง และมีวัตถุประสงค์ที่สำคัญที่สุดคือต้องการให้นักเรียนระดับชั้นมัธยมศึกษาปีที่ 6 ได้ศึกษาในห้องเรียนจนครบ 3 ชั้นปี หรือจนจบมัธยมศึกษาปีที่ 6 อย่างครบถ้วน [(อ้างอิง : ผังขั้นตอนการดำเนินงาน)](https://erp.mju.ac.th/openFile.aspx?id=NTYwOTAz&method=inline) โดยในปีการศึกษา 2567 มหาวิทยาลัยพิจารณาจากผลการเรียน แผนการเรียน และแฟ้มสะสมผลงานเท่านั้น (ไม่มีการจัดสอบไม่ว่าสาขาวิชาใด) มีสัดส่วนการรับ 70% แบ่งเป็น

1. การจัดสรรโควตาให้สถาบันการศึกษาทั่วประเทศที่ได้จัดทำบันทึกข้อตกลงความร่วมมือกับมหาวิทยาลัย (MOU) จำนวน 1,500 โรงเรียน
2. การจัดสรรโควตาให้สถาบันการศึกษาทั่วประเทศที่ไม่ได้จัดทำบันทึกข้อตกลงความร่วมมือกับมหาวิทยาลัย จำนวน 2,792 โรงเรียน
3. การรับสมัครแบบรับตรง คือเปิดโอกาสให้ผู้สนใจสมัครได้เอง โดยไม่จำเป็นต้องผ่านการพิจารณาจากสถาบันการศึกษา

**รอบที่ 2 รอบโควตา (Quota)**

มหาวิทยาลัยจัดทำ[ประกาศรับสมัคร](https://erp.mju.ac.th/openFile.aspx?id=NzAwNTk0&method=inline) และดำเนินการพิจารณาคัดเลือก สอบคัดเลือก ผ่านโครงการต่าง ๆ จำนวน 9 โครงการ มีสัดส่วนการรับ 10% โดยเผยแพร่และรับสมัครผ่านเว็บไซต์ของสำนักบริหารและพัฒนาวิชาการ มหาวิทยาลัยแม่โจ้ ที่เว็บไซต์ admissions.mju.ac.th ในการรับรอบที่ 2 เป็นการรับสมัครตามปฏิทินที่มหาวิทยาลัยกำหนด อยู่ในขอบเขตระยะเวลาที่ทางสมาคมอธิการบดีแห่งประเทศไทย (ทปอ.) กำหนด โดยให้อิสระแก่ทุกมหาวิทยาลัยในการกำหนดระยะเวลาการรับสมัคร การเก็บค่าเงินค่าสมัคร การสอบคัดเลือก และประกาศผลการสอบคัดเลือก เนื่องจากนักเรียนได้สำเร็จการศึกษาระดับชั้นมัธยมศึกษาปีที่ 6 แล้วมหาวิทยาลัยพิจารณาจากผลการเรียน แผนการเรียน และแฟ้มสะสมผลงานเท่านั้น แต่มีเพียงโครงการผู้มีความสามารถพิเศษทางดนตรี-กีฬา-นาฏศิลป์-ศิลปวัฒนธรรม และสาขาวิชาพยาบาลศาสตร์ที่มีการจัดสอบคัดเลือกโดยการสอบสัมภาษณ์

**รอบที่ 3 การรับตรงร่วมกัน (Admission)**

ในการรับสมัครนักศึกษาระดับปริญญาตรีหลักสูตร 4 และ 5 ปี มหาวิทยาลัยกำหนดคุณสมบัติ จำนวนรับ เกณฑ์ขั้นต่ำของแต่ละสาขาวิชา กำหนดให้มีการใช้แผนการเรียน คะแนน TGAT, TPAT และ A-Level ไม่ใช้ คะแนน ONET แล้วจัดส่งคุณสมบัติไปยังสมาคมอธิการบดีแห่งประเทศไทย (ทปอ.) เพื่อทำการประชาสัมพันธ์และรับสมัครนักศึกษาผ่านระบบคัดเลือกกลางบุคคลเข้าศึกษาในสถาบันอุดมศึกษา TCAS ที่เว็บไซต์ mytcas.com ส่วนหลักสูตร 4 ปีเทียบเรียน/ 2 ปีต่อเนื่อง รับสมัครผ่านเว็บไซต์ของสำนักบริหารและพัฒนาวิชาการ มหาวิทยาลัยแม่โจ้ ที่เว็บไซต์ admissions.mju.ac.thมีสัดส่วนการรับ 10%

**รอบที่ 4 ระบบรับตรงอิสระ (Direct Admission)**

มหาวิทยาลัยจัดทำประกาศรับสมัคร และดำเนินการพิจารณาคัดเลือก สอบคัดเลือก โดยเผยแพร่และรับสมัครผ่านเว็บไซต์ของสำนักบริหารและพัฒนาวิชาการ มหาวิทยาลัยแม่โจ้ ที่เว็บไซต์ admissions.mju.ac.th มีสัดส่วนการรับ 10%

[กระบวนการรับสมัคร](https://erp.mju.ac.th/openFile.aspx?id=NzAwNjE2&method=inline)ดังกล่าวจัดทำผ่านระบบรับสมัครออนไลน์ทั้งหมดเริ่มตั้งแต่ สมัคร จ่ายค่าสมัคร อัปโหลดเอกสารการสมัคร ประกาศผล จนถึงชำระค่าธรรมเนียมการศึกษาทั้งนี้เพื่ออำนวยความสะดวก ของผู้สมัครให้สมัครเข้าศึกษาต่อได้อย่างสะดวกรวดเร็ว

**การสื่อสารและการประชาสัมพันธ์**

มหาวิทยาลัยมีการจัดโครงการเผยแพร่ประชาสัมพันธ์การรับสมัครนักศึกษามหาวิทยาลัยแม่โจ้ ประจำปีการศึกษา 2567 ผ่านช่องทางต่าง ๆ ดังนี้

(1) [ช่องทางไปรษณีย์ไปยังสถานศึกษาทั่วประเทศ](https://erp.mju.ac.th/openFile.aspx?id=NzAwNjE3&method=inline) มีเป้าหมายในการสื่อสารการรับสมัครนักศึกษาในรูปแบบหนังสือราชการที่มีลายลักษณ์อักษร และเป็นทางการ โดยในหนังสือได้แนบรายละเอียดวิธีการรับสมัคร ขั้นตอนการสมัคร กำหนดการรับสมัคร ไปยังกลุ่มเป้าหมายที่อยู่ในสถาบันการศึกษา ระดับชั้นมัธยมศึกษาปีที่ 6 หรือเทียบเท่า เพื่อสมัครเข้าศึกษาต่อสำหรับหลักสูตร 4 และ 5 ปี และนักศึกษาระดับประกาศนียบัตรวิชาชีพชั้นสูง ปวส. หรือเทียบเท่า เพื่อสมัครเข้าศึกษาต่อในระดับปริญญาตรี

(2) ช่องทางป้ายคัตเอาท์ และจอภาพ LED บริเวณด้านหน้ามหาวิทยาลัยแม่โจ้ เพื่อกลุ่มเป้าหมายที่อยู่บริเวณมหาวิทยาลัยแม่โจ้ได้รับทราบ

(3) ช่องทางสื่อโซเชียลมีเดีย อาทิ ทางงานรับสมัครได้เพิ่มช่องทางสื่อโซเซียลมีเดียเพื่อเป็นช่องทาง ในการสื่อสารเรื่องการรับสมัครนักศึกษา TCAS66 โดยตรงผ่าน[เพจเฟสบุครับสมัครนักศึกษาปริญญาตรี มหาวิทยาลัยแม่โจ้](https://www.facebook.com/MJUAdmission) (@MJUAdmission) เว็บไซต์ของสำนักบริหารและพัฒนาวิชาการ ([admissions.mju.ac.th](http://admissions.mju.ac.th)) ทางเพจเฟสบุค มหาวิทยาลัยแม่โจ้ และ[เว็บไซต์มหาวิทยาลัยแม่โจ้](http://www.mju.ac.th/) และเพจเฟสบุคของคณะ/หลักสูตร เป็นต้น เป็นต้น เพื่อสื่อสารเชื่อมโยงไปยังกลุ่มเป้าหมายที่รับข่าวสารผ่านทางสื่อโซเชียลมีเดีย รวมถึงการตอบข้อซักถามผ่าน INBOX Messenger ซึ่งเป็นการติดต่อสื่อสารแบบสองทาง เพื่อทราบและตอบสนองความต้องการของผู้สมัครได้ทันต่อความต้องการ

(4) ช่องทางสื่อโซเชียลมีเดียภายนอกอื่น ๆ อาทิ เว็บไซด์ Eduzone.com เป็นต้น เพื่อสื่อสารไปยังกลุ่มเป้าหมายภายนอกที่ค้นหาข้อมูลการรับสมัครนักศึกษาผ่านสื่อโซเชียลมีเดียทางด้านการศึกษา

**ระดับบัณฑิตศึกษา**

**นโยบายการรับนักศึกษา**

 มหาวิทยาลัยแม่โจ้มุ่งเน้นการรับนักศึกษาที่สำเร็จการศึกษาในระดับปริญญาตรีที่สนใจเข้าศึกษาต่อในระดับบัณฑิตศึกษา รวมไปถึงผู้มีประสบการณ์ในการทำงานที่ต้องการเข้าศึกษาในระดับการศึกษาที่สูงขึ้น เพื่อพัฒนาความรู้ ทักษะ ประสบการณ์ ของตนเองในวิทยาการหลากหลายสาขา โดยมีศาสตร์ทางการเกษตรเป็นรากฐาน

**เกณฑ์การรับนักศึกษา**

มหาวิทยาลัยแม่โจ้มอบหมายให้ ฝ่ายรับสมัครนักศึกษาและประชาสัมพันธ์หลักสูตร
สำนักบริหารและพัฒนาวิชาการ เป็นหน่วยงานกลางของมหาวิทยาลัยในการดำเนินงานด้านการรับเข้านักศึกษาใหม่ในระดับบัณฑิตศึกษา โดยได้ยึดถือและปฏิบัติตาม[ข้อบังคับมหาวิทยาลัยแม่โจ้ ว่าด้วยการศึกษาระดับบัณฑิตศึกษา พ.ศ. 2562](http://www.grad.mju.ac.th/back_office/file_document/doc_th_202007131024051594610645Graduate%20Regulations%202562.pdf) ในการพิจารณาคุณสมบัติผู้เข้าศึกษา หลักเกณฑ์การรับเข้าศึกษารวมไปถึงการดำเนินงานในกระบวนการรับนักศึกษาเข้าศึกษาต่อระดับบัณฑิตศึกษา โดยคณะกรรมการดำเนินการรับบุคคลของแต่ละคณะ/วิทยาลัยจะเป็นผู้กำหนด[จำนวนที่จะเปิดรับสมัคร](https://erp.mju.ac.th/openFile.aspx?id=NzAwNjI3&method=inline) แผนการศึกษา คุณสมบัติของผู้สมัคร คุณสมบัติเฉพาะของสาขาวิชา รายละเอียดการสอบ ค่าธรรมเนียมการศึกษาในแต่ละหลักสูตร โดยอ้างอิงตามที่ได้กำหนดไว้ในเล่มหลักสูตร (มคอ.2) ซึ่งฝ่ายรับสมัครนักศึกษาและประชาสัมพันธ์หลักสูตร จะทำการรวบรวมรายละเอียดจากทุกหลักสูตรที่ทำการเปิดรับนักศึกษา และจัดทำ[ประกาศมหาวิทยาลัยแม่โจ้ เรื่องการรับสมัครเข้าศึกษาต่อระดับบัณฑิตศึกษา](https://erp.mju.ac.th/openFile.aspx?id=NzAwNjI4&method=inline)

**ขั้นตอนการรับเข้า/กระบวนการรับเข้า**

ฝ่ายรับสมัครนักศึกษาและประชาสัมพันธ์หลักสูตร สำนักบริหารและพัฒนาวิชาการ เป็นหน่วยงานกลางของมหาวิทยาลัยในการดำเนินงานด้านการรับเข้านักศึกษาใหม่ในระดับบัณฑิตศึกษาโดยมีขั้นตอนในการดำเนินงาน ดังนี้

(1) ประสานงานกับหลักสูตรต่าง ๆ ในการเปิดรับนักศึกษาใหม่ เพื่อ[ขอข้อมูลการรับสมัครบุคคลเข้าศึกษาต่อระดับบัณฑิตศึกษา](https://erp.mju.ac.th/openFile.aspx?id=NzAwNjMw&method=inline)

(2) [ขอข้อมูลคณะกรรมการ](https://erp.mju.ac.th/openFile.aspx?id=NzAwNjMy&method=inline)ดำเนินการรับบุคคลเพื่อสอบคัดเลือก โดยทางหลักสูตรจะเป็น[ผู้กำหนดรายชื่อ](https://erp.mju.ac.th/openFile.aspx?id=NzAwNjM3&method=inline)และทางมหาวิทยาลัยได้[แต่งตั้งเป็นคณะกรรมการดำเนินการรับบุคคลฯ](https://erp.mju.ac.th/openFile.aspx?id=NzAwNjQx&method=inline) เพื่อให้กระบวนการสอบคัดเลือก เป็นไปด้วยความเรียบร้อย โปร่งใส ตรวจสอบได้ โดย

(3) คณะกรรมการดังกล่าวของแต่ละคณะ/วิทยาลัยจะเป็นผู้กำหนด[จำนวนที่จะเปิดรับสมัคร](https://erp.mju.ac.th/openFile.aspx?id=NzAwNjI3&method=inline) แผนการศึกษา คุณสมบัติของผู้สมัคร คุณสมบัติเฉพาะของสาขาวิชา รายละเอียดการสอบ ค่าธรรมเนียมการศึกษาในแต่ละหลักสูตร โดยอ้างอิงตามที่ได้กำหนดไว้ในเล่มหลักสูตร (มคอ.2) ซึ่งฝ่ายรับสมัครนักศึกษาและประชาสัมพันธ์หลักสูตร จะทำการรวบรวมรายละเอียดจากทุกหลักสูตรที่ทำการเปิดรับนักศึกษา และจัดทำประกาศมหาวิทยาลัยแม่โจ้ เรื่อง [การรับสมัครเข้าศึกษาต่อระดับบัณฑิตศึกษา](https://erp.mju.ac.th/openFile.aspx?id=NzAwNjI4&method=inline)

(4). เมื่อครบระยะเวลาตามที่กำหนดในประกาศรับสมัครฯ ในรอบต่าง ๆ เสร็จสิ้น
ฝ่ายรับสมัครนักศึกษาและประชาสัมพันธ์หลักสูตรจะ[รวบรวมข้อมูลผู้สมัครส่งไปยังคณะกรรมการ](https://erp.mju.ac.th/openFile.aspx?id=NzAwNjQz&method=inline)
เพื่อดำเนินการรับบุคคลเพื่อสอบคัดเลือกเข้าศึกษาต่อระดับบัณฑิตศึกษาในแต่ละคณะ/วิทยาลัย
เพื่อพิจารณาคุณสมบัติของผู้สมัครเข้าศึกษาต่อ โดยผ่านความเห็นชอบจากคณะกรรมการสอบในแต่ละหลักสูตร โดยกำหนดให้หลักสูตร/คณะทำการส่งรายชื่อผู้มีสิทธิ์สอบคัดเลือกเพื่อเข้าศึกษาต่อในระดับบัณฑิตศึกษา ให้ฝ่ายรับสมัครนักศึกษาและประชาสัมพันธ์หลักสูตร เพื่อ[ประกาศแจ้งรายชื่อผู้มีสิทธิ์สอบคัดเลือก](https://erp.mju.ac.th/openFile.aspx?id=NzAwNjQ1&method=inline)เพื่อเข้าศึกษาต่อในระดับบัณฑิตศึกษาต่อไป

(5). คณะกรรมการสอบในแต่ละหลักสูตร จะเป็นผู้ดำเนินการสอบ โดยมีฝ่ายรับสมัครนักศึกษาและประชาสัมพันธ์หลักสูตร คอยกำกับให้มีการสอบตามหลักเกณฑ์ที่กำหนด และตรงตาม วันและเวลาที่กำหนดก่อนส่ง[รายชื่อผู้ผ่านการสอบคัดเลือกในเบื้องต้น](https://erp.mju.ac.th/openFile.aspx?id=NzAwNjQ5&method=inline) ให้[คณะกรรมการอำนวยการสอบ](https://erp.mju.ac.th/openFile.aspx?id=NzAwNjQx&method=inline) โดยมีอธิการบดีเป็นประธาน[ทำการพิจารณา](https://erp.mju.ac.th/openFile.aspx?id=NzAwNjYw&method=inline)อีกครั้งหนึ่ง หลังจากคณะกรรมการอำนวยการสอบพิจารณาเห็นชอบแล้ว ฝ่ายบัณฑิตศึกษาก็จะดำเนินการ[ประกาศรายชื่อผู้ผ่านการคัดเลือก](https://erp.mju.ac.th/openFile.aspx?id=NzAwNjU0&method=inline)เพื่อเข้าศึกษาต่อในระดับบัณฑิตศึกษา

**การสื่อสารและการประชาสัมพันธ์**

ทั้งนี้ ฝ่ายรับสมัครนักศึกษาและประชาสัมพันธ์หลักสูตร ได้ดำเนินการจัดกิจกรรมเพื่อประชาสัมพันธ์หลักสูตรที่เปิดรับสมัคร รวมถึงการจัดทำสื่อต่าง ๆ เพื่อทำการเผยแพร่ประชาสัมพันธ์ โดยในปีการศึกษา 2567 ฝ่ายรับสมัครนักศึกษาและประชาสัมพันธ์หลักสูตร มุ่งเน้นการประชาสัมพันธ์การรับสมัครนักศึกษาใหม่ผ่าน[สื่อสังคมออนไลน์ (Social Media) และการประชาสัมพันธ์เชิงรุกของหลักสูตรต่าง ๆ](https://www.facebook.com/MJUGraduateAdmissions) โดยเป็นการปรับกระบวนการดำเนินงานจากผลการสำรวจด้านการประชาสัมพันธ์ ในกิจกรรมการปฐมนิเทศนักศึกษาใหม่ระดับบัณฑิตศึกษา โดยผู้สนใจสามารถสมัคร[ผ่านระบบออนไลน์](https://admissions.mju.ac.th/graduate/) ซึ่งรองรับการใช้งานทั้ง[ภาษาไทย](https://admissions.mju.ac.th/graduate/)และ[ภาษาอังกฤษ](https://admissions.mju.ac.th/graduate/en/Default.aspx) และสามารถชำระเงินค่าสมัครโดยการสแกน QR Code ชำระเงินค่าสมัครผ่าน Mobile Banking Application ได้ทุกธนาคาร (ไม่มีค่าบริการ) โดยระบบดังกล่าวสามารถดำเนินการได้ตั้งแต่ การสมัคร ชำระค่าสมัคร พร้อมแนบหลักฐานการสมัครให้กับฝ่ายรับสมัครนักศึกษาและประชาสัมพันธ์หลักสูตร ผ่านระบบออนไลน์ การตรวจสอบรายชื่อผู้มีสิทธิ์สอบคัดเลือก การตรวจสอบผลการสอบคัดเลือก ไปจนถึงการการชำระค่าธรรมเนียมการศึกษาในภาคการศึกษาแรกที่เข้าศึกษา และการส่งเอกสารรายงานตัวเพื่อเข้าเป็นนักศึกษาใหม่ได้ในระบบเดียวกัน